**«Harper Valley PTA»** (norsk tittel: **«Fru Johnsen»**) er en amerikansk countrysang med melodi og tekst av Tom T. Hall. Den ble en stor hitsingel for countrysangeren Jeannie C. Riley i 1968 og toppet den amerikanske Billboard-listen. Riley ble den første kvinne noensinne som toppet både de amerikanske pop- og countrylistene samtidig. Denne bragden ble først gjentatt i 1981, da Dolly Parton toppet pop- og countrylistene med «9 to 5». «Harper Valley PTA» solgte til slutt mer enn seks millioner eksemplarer som singel. 

I Norge ble sangen oversatt til «Fru Johnsen» av Terje Mosnes. Sangen ble spilt inn i 1968 av Inger Lise Rypdal, og den norske teksten vekket harme i noen kristne miljøer som krevde den sensurert. Tross kontroversene ble «Fru Johnsen» svært populær, og den toppet VG-lista i ni strake uker og senere NRKs *Ti i skuddet*.

Bakgrunn
--------

Sangen forteller om en junior high school-elev som blir sendt hjem med en lapp til sin alenemor fra Parent-Teacher Association som taler nedsettende om hennes «skandaløse oppførsel» etter småbystandard. Moren, som også er enke, bestemmer seg for å tale på et PTA-møte, hvor hun tar for seg forskjellige episoder av dårlig oppførsel hos flere av dets medlemmer og konkluderer med at *«This is just a little Peyton Place, and you're all Harper Valley hippocrits»*.

I et intervju innrømmet Hall at inspirasjonen bak sangen var Harpeth Valley Elementary School i Bellevue i Tennessee, ikke langt fra hans daværende hjem i Franklin. Han likte lyden av navnet og bestemte seg for å skrive en sang hvor han brukte et liknende navn. Hall skrev angivelig også sangen om Olive Hill i Kentucky, hvor han vokste opp.

Andre sanger på albumet forteller mer om noen av medlemmene av Harper Valley PTA, deriblant Mayor Harper og enkefru Jones. Sangen og albumet tjente som inspirasjon for en film i 1978 og en TV-serie i 1981, begge med Barbara Eden i hovedrollen som sangens heltinne, Stella Johnson.

Norsk versjon: «Fru Johnsen»
----------------------------

I Norge er «Harper Valley PTA» nok best kjent som «Fru Johnsen» med tekst av Terje Mosnes. Den norske versjonen ble gitt ut på singel i 1968 med Inger Lise Andersen akkompagnert av Terje Fjærns orkester. «Fru Johnsen» lå 16 uker på VG-lista i 1968–1969 og nådde førsteplass på listen.

I likhet med den originale versjonen omhandlet den norske versjonen temaer som hykleri, dobbeltmoral og moraltvang i kristne miljøer. I «Fru Johnsen» er imdlertid Harper Valley PTA erstattet av *Tilsynet for høg moral* som holder moralsk orden over «tusen frelste pluss en tenåring og hennes unge mor» som bor helt «innerst i en fjord». Kritikken mot tenåringens mor går blant annet ut på at hun går med for korte skjørt og at hun «stundom drikker øl». Teksten er skrevet på liksom-nynorsk og særlig kjent for strofen «fordi min skjørtekant er nærmere den himmel dere aldri kommer til».

### Kritikk og sensur-krav

Teksten var kontroversiell og vekket harme og debatt i Norge da den ble utgitt. Enkelte kristne menigheter krevde den sensurert, og sangen ble seriøst debattert i Stortinget.

Flere kilder og senere avisartikler hevder også at sangen ble forbudt i NRK. «Fru Johnsen» var blant annet et av sporene på samleplaten *Sensurert – 15 sensurerte låter 1966–96,* en samling låter som skal ha blitt sensurert av NRK. Sensuren er imidlertid bare en myte, for «Fru Johnsen» var en gjenganger som etter hvert toppet NRKs *Ti i skuddet.* I 1969 fremførte også Inger Lise Rypdal den i et show på NRK Fjernsynet – med det norske herrelandslaget i skøyter som mer eller mindre frivillige statister på første rad. Sangen ble svært populær og solgte 50 000 eksemplarer i Norge.

### OnklPs versjon (2015)

OnklP spilte inn sangen og ga den ut i 2015. Innspillingen lå én uke på VG-lista og nådde nummer 26 som beste plassering.

Andre versjoner
---------------

Countrysangeren Margie Stapleton var den opprinnelige artisten som spilte inn «Harper Valley PTA».

Lynn Anderson har spilt inn sangen. Den ble utgitt på albumet *Songs That Made Country Girls Famous* (1970).

Coverversjoner av sangen er med på albumer med praktisk talt enhver kvinnelig countrysanger fra perioden, deriblant Loretta Lynn, Dolly Parton, Norma Jean, Billie Jo Spears og Dottie West. Den har blitt fremført av Lorrie Morgan på konsert og Billy Ray Cyrus har spilt inn en coverversjon på plate.

Stikkan Anderson skrev en svensk tekst til «Harper Valley PTA». Under navnet «Fröken Fredriksson» ble den i 1968 utgitt som Björn Ulvaeus andre solosingle (Polar POS 162).

Countrysangeren Martina McBride har spilt inn en coverversjon på soundtracket til *Frustrerte fruer*.

Radiopersonligheten Fez Whatley høres ofte syngende sin egen coverversjon i *Fez and Ron Show*, en versjon han pleide å synge for sin familie som barn.

Litteratur
----------

Tor Egil Førland (1998). *Club 7*. Oslo: Pax. s. 67. ISBN 8253020236.

Referanser
----------

1. ↑  «Jeannie C. Riley Harper Valley P.T.A. Chart History». *Billboard*. Arkivert fra originalen 29. september 2018. Besøkt 5. desember 2018.
2. ↑  Editors, History com. «Jeannie C. Riley is the first woman to top the Country and Pop charts simultaneously». *HISTORY* **(engelsk)**. Arkivert fra originalen 6. desember 2018. Besøkt 5. desember 2018.
3. ↑  «Rewinding the Country Charts: In 1968, Jeannie C. Riley's 'Harper Valley P.T.A.' Didn't Skirt Social Issues». *Billboard*. Besøkt 5. desember 2018.
4. 1 2  «Fra innerst inne i en fjord». *www.dagsavisen.no* **(norsk)**. Besøkt 5. desember 2018.
5. ↑  «norwegiancharts.com - Inger Lise Rypdal - Fru Johnsen». *norwegiancharts.com*. Besøkt 5. desember 2018.
6. ↑  Harper Valley P.T.A. by Jeannie C. Riley Songfacts
7. ↑  Harper Valley P.T.A.[*død lenke*] hos Internet Movie Database
8. ↑  Harper Valley P.T.A. hos Internet Movie Database
9. ↑  Førland, s. 67
10. ↑  «Inger Lise Rypdal – Fru Johnsen» **(engelsk)**. Besøkt 5. desember 2018.
11. 1 2  Larsen, Svend Erik Løken (13. januar 2015). «Inger Lise Rypdal». *Norsk biografisk leksikon* **(norsk)**. Besøkt 5. desember 2018.
12. ↑  Rønning, Øyvind (14. februar 2015). «OnklP golver «Fru Johnsen»». *Dagbladet.no* **(norsk)**. Besøkt 5. desember 2018.
13. ↑  «Fru Johnsen». *VG-lista 2018*. Besøkt 5. desember 2018.

|  |  |  |
| --- | --- | --- |
| Forrige mottaker:«Langs hver en vei» med Gluntan | **Nummer 1 på VG-lista med Inger Lise Andersen**(Uke 48 1968–4 1969) | Neste mottaker:«Ob-La-Di, Ob-La-Da» med Marmalade |

|  |  |
| --- | --- |
| Oppslagsverk/autoritetsdata | Encyclopædia Britannica
 |